Natalia Millán

**Natalia Millán**, nada en Madrid o 27 de novembro de 1969, é unha actriz, bailarina e cantante española.

## Traxectoria 
Empezou a estudar na Escola Universitaria de Artes TAI aos 16 anos, onde recibiu leccións de canto, jazz, interpretación e ballet. Tras especializarse en actuación, traballou un tempo como cantante profesional. Con 18 anos ingresou na Escola de Ballet Nacional Español, onde estudou con Aurora Pons, Juana Taft e Victoria Eugenia. Os anos seguintes seguiu perfeccionando a súa formación clásica e contemporánea con mestres como Carmen Roche (foi alumna desta escola), expresión corporal con Arnold Taraborrelli e Agustín Belús, actuación con Jorge Eines, Antonio Llopis e Luis Olmos e canto na Escola de Música Creativa e na Escola Popular de Música.

Afianzou a súa traxectoria sobre os escenarios españois na Compañía Teatro da Danza con *La pasión de Drácula*, *Al fin*.*..Solos*, *Hazme de la noche un cuento*, de Jorge Márquez, *Mata-Hari* ou *La Reina del Nilo*. Na Compañía Nacional de Teatro Clásico interpretou papeis principais nos espectáculos *La gran sultana* e *Fuenteovejuna*.

En 1986 traballou no programa de TVE *El domingo es nuestro*. Interveu en *A mi manera*, xunto con Jesús Hermida, e participou no programa *Inocente, Inocente*.

En 1987 colaborou con Luis Eduardo Aute no seu traballo discográfico *Templo*, cantando a poesía *Tengo Sed* e como corista en cancións como *Idiosincrasia*.

Participou como bailarina e cantante dun grupo en 1996 no filme *Tu nombre envenena mis sueños* de Pilar Miró e posteriormente na serie de televisión *El súper* como Julia Ponce. Amais, interpretaba as sintonías inicial e final da serie, incluídas nun CD que se publicou no verán de 1997.

A metade da terceira tempada de *El Súper* protagonizou o espectáculo *La última aventura*. Actuou en cidades como Murcia, A Coruña, Bilbao, Valencia e Madrid.

En 2001 actuou no espectáculo de Fernando Arrabal *El cementerio de automóviles* xunto a Juan Gea, Carmen Belloch e Alberto Delgado, e en *La Música* de Jorge Eines, xunto a Jesús Noguero.

Despois do grande éxito de *El Súper* foi contratada para a serie de Antena 3 *Policías, en el corazón de la calle*, na que interpretou á inspectora Lola Ruiz, e *Un paso adelante* na que deu vida á profesora de ballet Adela Ramos.

En 2003 ofrecéronlle por primeira vez un papel protagonista no filme *Nubes de Verano*, que se estreou en abril de 2004. Ese ano deixou *Un Paso Adelante* para volver ao teatro como Sally Bowles no musical *Cabaret*. Dous anos despois participou no filme *Regreso a Moira* de Mateo Gil, que formaba parte da serie *Películas para no dormir*.

En 2006, ao final das tres tempadas de *Cabaret* no Nuevo Teatro Alcalá de Madrid, foi contratada para o filme *Mi último verano con Marian*. Dirixido por Vicente Monsonís, foi emitido en agosto de 2007 na cadea catalá TV3.

Entre 2007 e 2010 interpretou a Elsa na serie de televisión *El internado*, de Antena 3.

A principios de 2008 participou como xurado no programa de Cuatro *Tienes talento*, versión española do inglés ''Britain's Got Talent*.

En maio dese ano estreouse a obra *El mercader de Venecia*, na que interpreta a Porcia. Baixo a dirección do irlandés Denis Rafter, coincidiu con actores como Fernando Conde, fundador da compañía Darek Teatro, e Juan Gea.

Participou no filme *Sangre de mayo* (2008), dirixida por José Luis Garci, que conmemorou o bicentenario da Guerra da Independencia Española. Interpretou o papel de Anastasia.

En 2009 púxose á fronte do musical *Chicago.* O ano seguinte protagonizou unha nova versión da obra de Miguel Delibes *Cinco horas con Mario*.

En 2011 interveu na serie de Televisión Española *Amar en tiempos revueltos*.

O 10 de febreiro de 2013 Telecinco anunciou que Natalia Millán participaría no programa *Mira quién salta!*. O 19 de marzo fichou como personaxe episódica pola serie *Dreamland School*, de Cuatro. Tamén se incorporou ao elenco de *Velvet* como Gloria, a madrasta de Miguel Ángel Silvestre.

En marzo de 2014 anunciouse a súa colaboración como presentadora xunto a Sandra Barneda ou Beatriz Montañez, entre outras, no programa de madrugada de Telecinco *Hable con ellas*. Deixou o programa a finais do xuño seguinte.

En novembro de 2015 estreou a serie xuvenil *Yo Quisiera* en Divinity, onde interpreta a Isabel, a nai de Lana. Participou na primeira tempada de *El Ministerio del Tiempo* como Lola Mendieta.

En 2017 fichou por *Secretos de Estado*, de Telecinco, xunto con Miryam Gallego, Jesús Castro e Miquel Fernández. Dende outubro dese ano protagonizou no Teatro Nuevo Alcalá a obra musical Billy Elliot.

En 2020 interpretou o papel de Rosa no filme *Explota Explota*, unha comedia musical cos éxitos de Raffaella Carrà, dirixido por Nacho Álvarez.

En 2022 interpretou a Violette Morhange en *Los Chicos del Coro'', versión de Pedro Víllora baseada no filme homónimo de 2004.

## Filmografía 
### Longametraxes 
### Curtametraxes 
### Series 
### Programas 
### Teatro 
## Notas